ทิสโก้สินทรัพย์หดสวนทางรายได้โต
บลจ.ทิสโก้ ไตรมาสสามสินทรัพย์ลดลง 3.3% ชี้ดัชนีหุ้นดิ่งสวนรายได้เพิ่ม 1.6%
18 ต.ค. 2554

บลจ.ทิสโก้ ไตรมาสสามสินทรัพย์ลดลง 3.3% ชี้ดัชนีหุ้นดิ่งสวนรายได้เพิ่ม 1.6% 
บริษัท ทิสโก้ไฟแนนเชียลกรุ๊ป (TISCO) แจ้งตลาดหลักทรัพย์ว่า บลจ.ทิสโก้ ซึ่งเป็นบริษัทย่อยของบริษัท มีสินทรัพย์ภายใต้การบริหาร(เอยูเอ็ม) งวดไตรมาส 3 สิ้นสุดวันที่ 30 ก.ย. 2554 จำนวน 131,793.85 ล้านบาท ลดลง 4,502.09 ล้านบาท หรือ 3.3% เมื่อเทียบกับสิ้นไตรมาส 2 ที่ผ่านมา ซึ่งมีสินทรัพย์ 136,295.94 ล้านบาท 
บลจ.ทิสโก้ มีส่วนแบ่งการตลาด 5% อยู่อันดับ 6 แบ่งเป็น กองทุนสำรองเลี้ยงชีพมีส่วนแบ่งตลาดเป็นอันดับที่ 3 มีส่วนแบ่งตลาด 13.5% กองทุนส่วนบุคคลมีส่วนแบ่งตลาดอันดับที่ 2 มีส่วนแบ่งตลาด 13.5% และกองทุนรวมอยู่อันดับ 15 ส่วนแบ่งตลาด 0.9%
สำหรับไตรมาส 3 ปีนี้ บลจ.ทิสโก้ มีสินทรัพย์ในกองทุนสำรองเลี้ยงชีพจำนวน 80,858.31 ล้านบาท เพิ่มขึ้น 1,034.63 ล้านบาท หรือ 1.3% จากสิ้นไตรมาส 2 ปี 2554 มีสินทรัพย์ 79,823.68ล้านบาท 
กองทุนส่วนบุคคลมีสินทรัพย์ 36,033.86 ล้านบาท ลดลง 3,267.89 ล้านบาท หรือ 8.3%จากสิ้นไตรมาส 2 มีสินทรัพย์39,301.75 ล้านบาท ส่วนกองทุนรวมมีสินทรัพย์จำนวน 14,901.68 ล้านบาท ลดลง 2,268.83 ล้านบาท หรือ 13.2% จากสิ้นไตรมาส 2 มีสินทรัพย์ 17,170.51 ล้านบาท
สำหรับรายได้ค่าธรรมเนียมพื้นฐานจากธุรกิจจัดการกองทุนในไตรมาส 3 ปี 2554 เท่ากับ 158.64 ล้านบาท เพิ่มขึ้น 2.43 ล้านบาท หรือ 1.6% เมื่อเทียบกับช่วงเดียวกันในปีก่อน แม้ว่าภาวะตลาดหุ้นปรับตัวลดลง โดยไตรมาส 3 ดัชนีหุ้นปรับตัวลง 12.03% จากไตรมาส 2 เป็นไปตามตลาดหุ้นทั่วโลก จากความวิตกกังวลต่อความไม่แน่นอนของเศรษฐกิจโลก